sodba II U 321/2011
Sodna praksa Upravnega sodišča, 2011-09-06

brezplačna pravna pomoč - pogoji za dodelitev brezplačne pravne pomoči - finančni pogoj - stroški in odtegljaji

Za ugotavljanje izpolnjevanja finančnega pogoja so relevantni le zneski dohodka, ki jih upravičenci prejmejo, brez upoštevanja morebitnih stroškov in odtegljajev.

Z izpodbijano odločbo je bila zavrnjena prošnja tožnika za dodelitev brezplačne pravne pomoči v postopku zaradi povračila plačane najemnine za stanovanje, z utemeljitvijo, da tožnik ne izpolnjuje finančnega pogoja po določbi 13. člena Zakona o brezplačni pravni pomoči (ZBPP Ur. list RS, št. 48/2001 s spremembami). Iz obrazložitve izpodbijane odločbe izhaja, da je organ za brezplačno pravno pomoč pri ugotavljanju izpolnjevanja finančnega pogoja po prvem odstavku 13. člena ZBPP ugotovil, da skupni povprečni mesečni dohodek prosilca v obdobju zadnjih treh mesecev pred mesecem vložitve prošnje za dodelitev brezplačne pravne pomoči, upoštevaje prejemke s strani Zavoda za pokojninsko in invalidsko zavarovanje, znaša 469,87 EUR. Ta znesek pa presega dvakratnik osnovnega zneska minimalnega dohodka, določena z zakonom, ki ureja socialnovarstvene storitve in ki je na dan vložitve prošnje za dodelitev brezplačne pravne pomoči znašal 459,04 EUR (osnovni znesek minimalnega dohodka od 1. 7. 2010 znaša 229,52 EUR). Ker mesečni povprečni dohodek prosilca presega dvakratnik osnovnega zneska minimalnega dohodka, je organ za brezplačno pravno pomoč zahtevo zavrnil. Pri tem organ poudarja, da se pri ugotavljanju izpolnjevanja finančnega pogoja upoštevajo zgolj neto prejemki, ki jih prejmejo prosilec in njegovi družinski člani, ne pa tudi morebitni odtegljaji, administrativne ali sodne prepovedi in podobno.

Tožnik v laični tožbi izpodbija odločitev tožene stranke in navaja da znaša njegova pokojnina mesečno 469,87 EUR, od tega pa ima stroškov za 336,89 EUR, torej mu ostane za življenje 133,98 EUR. Zato ne razume, zakaj mu je bila zahteva za odobritev brezplačne pravne pomoči zavrnjena. Smiselno predlaga odpravo izpodbijane odločbe.

Tožena stranka je predložila upravne spise, na tožbo pa ni odgovorila.

Namen zakona o brezplačni pravni pomoči (ZBPP, Ur. list RS, št. 48/01 s spremembami) je uresničevanje ustavne pravice do sodnega varstva po načelu enakopravnosti, upoštevajoč pri tem socialni položaj osebe, ki brez škode za svoje preživljanje in preživljanje svoje družine te pravice ne bi mogla uresničiti. Po določbi 13. člena ZBPP se šteje, da bi bilo socialno stanje prosilca in njegove družine zaradi stroškov sodnega postopka ogroženo, če mesečni dohodek prosilca oziroma mesečni povprečni dohodek na člana družine ne presega dvakratnika osnovnega zneska minimalnega dohodka, določenega z zakonom, ki ureja socialnovarstvene storitve. Kot izhaja iz podatkov predloženega upravnega spisa in izpodbijane odločbe je organ za brezplačno pravno pomoč svojo odločitev oprl ravno na odločbo 13. člena ZBPP ter ugotovitev, da je tožnik v obdobju zadnji treh mesecev prem mesecem vložitve prošnje za dodelitev brezplačne pravne pomoči imel prejemke s strani Zavoda za pokojninsko in invalidsko zavarovanje, ki so znašali povprečno mesečno 469,87 EUR in presegajo znesek dvakratnega osnovnega zneska minimalnega dohodka, ki je v času izdaje izpodbijane odločbe znašal 459,04 EUR. Navedeno tudi po presoji sodišča pomeni, da tožnik finančnega pogoja za dodelitev brezplačne pravne pomoči ne izpolnjuje. Zato sodišče kot neutemeljene zavrača tožbene navedbe, ki se nanašajo na stroške, ki zmanjšujejo znesek razpoložljivih finančnih sredstev tožnika. Že tožena stranka je v izpodbijani odločbi pravilno navedla, da so za ugotavljanje izpolnjevanja finančnega pogoja upoštevni zneski, ki jih upravičenci prejmejo, brez upoštevanja morebitnih stroškov in odtegljajev. Glede na navedeno je zato sodišče tožbo na podlagi prvega odstavka 63. člena Zakona o upravnem sporu (ZUS-1, Ur. list RS, št. 105/2006 in 62/2010) kot neutemeljeno zavrnilo.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.